
PËR PROCEDURAT E PËRZGJEDHJES DHE RASTET E SHKARKIMIT TË ANËTARËVE, SI DHE RREGULLAT E ORGANIZIMIT E TË FUNKSIONIMIT TË BORDIT TË MBIKËQYRJES PUBLIKE

Në mbështetje të nenit 100 të Kushtetutës dhe të neneve 4, pika 9, e 60, pika 1, të ligjit nr. 10091, datë 5.3.2009, “Për auditimin ligjor, organizimin e profesionit të ekspertit kontabël të regjistruar dhe të kontabilistit të miratuar”, të ndryshuar, me propozimin e ministrit të Financave, Këshilli i Ministrave
 
VENDOSI:

I. QËLLIMI
Ky vendim ka si qëllim përcaktimin e kritereve e të procedurave transparente të përzgjedhjes, të emërimit e të shkarkimit të anëtarëve të Bordit të Mbikëqyrjes Publike (në vijim bordi), si dhe të rregullave të funksionimit të bordit për të siguruar funksionimin e duhur të tij, sipas legjislacionit në fuqi. 
Ky vendim synon garantimin e profesionalizmit, pavarësisë dhe integritetit të lartë moral të anëtarit të bordit. 
II. PROCEDURAT E PËRZGJEDHJES DHE RASTET E SHKARKIMIT TË ANËTARËVE TË BORDIT

1. Bordi është organ kolegjial, i përbërë nga pesë anëtarë jopraktikues, të emëruar nga ministri i Financave, për një mandat 4-vjeçar, me të drejtë rizgjedhjeje, jo më shumë se dy herë.
2. Kryetari dhe tre anëtarët e bordit, që propozohen nga ministri i Financave, duhet të plotësojnë kriteret e parashikuara në pikën 4, të nenit 4, të ligjit nr. 10091, datë 5.3.2009, “Për auditimin ligjor, organizimin e profesionit të ekspertit kontabël të regjistruar dhe të kontabilistit të miratuar”, të ndryshuar (këtu e në vijim “ligji”).
3. Kandidati që përzgjidhet nga institucionet publike të arsimit të lartë të licencuara dhe të akredituara sipas legjislacionit në fuqi për arsimin e lartë, duhet të plotësojë kriteret e parashikuara në pikën 4, të nenit 4, të ligjit, dhe të jetë pjesë e stafit të përhershëm të institucionit publik të arsimit të lartë.
4. Anëtari i pestë i bordit, i propozuar nga Komisioni Parlamentar përgjegjës për Ekonominë dhe Financat, duhet të përmbushë kriteret e parashikuara në pikën 4, të nenit 4, të ligjit. 
5. Njoftimi për fillimin e procedurave të përzgjedhjes së anëtarëve të bordit, mënyra e vlerësimit të kandidatëve bazuar në kriteret e parashikuara në pikën 4, të nenit 4, të ligjit, dhe vendi e afati i dorëzimit të dokumentacionit caktohen me urdhër të ministrit të Financave. 
6. Njoftimi i konkurrimit për anëtar të bordit përmban këto të dhëna:
a) një përshkrim të shkurtër të kompetencave e të funksionit që do të mbulojë anëtari;
b) kërkesat për pranimin e kandidatëve;
c) listën e dokumenteve që duhet të paraqiten, vendin ku do të paraqiten dhe afatin deri kur do të paraqiten dokumentet;
ç)	 mënyrën dhe kohën kur do të shpallet lista e kandidatëve që do të kualifikohen. 
Njoftimi publikohet në faqen zyrtare të Ministrisë së Financave, në Buletinin e Njoftimeve Zyrtare të Qendrës së Botimeve Zyrtare dhe në buletinin e Agjencisë së Prokurimit Publik.
7. Përzgjedhja e kandidatëve për anëtarë të bordit, sipas pikës 2, të këtij kreu, kryhet nga një komision ad-hoc i ngritur me urdhër të ministrit të Financave, i cili ka për detyrë të shqyrtojë dokumentacionin e paraqitur dhe të hartojë listën e kandidatëve që plotësojnë kriteret ligjore.


8. Kandidatët, që aplikojnë për anëtarë të bordit, dorëzojnë në Ministrinë e Financave dokumentacionin e mëposhtëm:
a) kërkesën me shkrim;
b) kopje të pasaportës ose të kartës së identitetit (ID);
c) Curriculum vitae;
ç) dy vlerësimet e fundit vjetore, në rast se kandidati vjen nga institucionet publike;
d) kopje të noterizuar të librezës së punës;
dh) kopje të noterizuar të diplomës;
e) vetëdeklarim mbi konfliktin e interesit sipas përcaktimeve të pikës 4/d të këtij kreu;
ë)	 kopje të noterizuara të dëshmive e të certifikatave të trajnimeve e të kualifikimeve pasuniversitare; 
f) dëshminë e penalitetit.
Dokumentet e përcaktuara në shkronjën “ë”, të përfituara jashtë vendit, duhet të jenë të legalizuara, sipas legjislacionit në fuqi.
9. Afati i dorëzimit të dokumentacionit është brenda 15 (pesëmbëdhjetë) ditëve pune nga data e shpalljes së njoftimit.
10. Komisioni ad-hoc, brenda 10 (dhjetë) ditëve pune nga data e mbylljes së afatit të dorëzimit të dokumentacionit, shqyrton dokumentacionin dhe harton listën e kandidatëve që plotësojnë kriteret e pikës 4, të nenit 4, të ligjit, të shoqëruar me një relacion përmbledhës, i cili i paraqitet për miratim ministrit të Financave.
Në relacion, komisioni i rekomandon ministrit të Financave emërimin e kandidaturave.
11. Në rastin e anëtarit të bordit që përzgjidhet nga Komisioni Parlamentar përgjegjës për Ekonominë dhe Financat, Ministria e Financave paraqet pranë Kuvendit të Shqipërisë kërkesën për paraqitjen e kandidaturës përkatëse. 
III. LIRIMI DHE SHKARKIMI I ANËTARËVE TË BORDIT 
1. Anëtari i bordit lirohet nga detyra në rastet kur:
a) mbaron mandati;
b) jep dorëheqjen;
c) përfundon marrëdhënia e punës me institucionin që ai përfaqëson, në rastet kur anëtari i bordit vjen nga institucionet publike.
2. Ministri i Financave ka të drejtë të shkarkojë një anëtar të bordit:
a) kur nuk merr pjesë, pa arsye, në mbledhjet e bordit për më shumë se katër herë radhazi;
b) kur veprimet apo mosveprimet e tij kanë dëmtuar rëndë veprimtarinë dhe emrin e bordit;
c) kur nuk përmbush funksionet e parashikuara nga ligji dhe ky vendim;
ç) 	kur dënohet me vendim gjyqësor të formës së prerë për kryerjen e një vepre penale;
d) kur ushtron veprimtarinë në kushtet e konfliktit të interesit;
dh) 	për shkak të sëmundjeve fizike ose mendore, që e bëjnë të paaftë për të kryer funksionet e ngarkuara;
e) nëse, gjatë ushtrimit të funksioneve të tij, vepron në kundërshtim me interesat e bordit.
3. Ministri i Financave, në rastet kur anëtari i bordit lirohet, shkarkohet, dorëhiqet apo vdes, duhet të caktojë zëvendësuesin e tij brenda një afati prej 30 (tridhjetë) ditësh pune, duke filluar nga data e njoftimit të lirimit, shkarkimit, dorëheqjes apo vdekjes, në përputhje me procedurat e përzgjedhjes, të parashikuara në kreun II, të këtij vendimi. Në rastin e anëtarëve të emëruar me propozim të Komisionit Parlamentar përgjegjës për Ekonominë dhe Financat, propozimi për anëtarin zëvendësues bëhet nga ky institucion. 
4. Mandati i zëvendësuesit llogaritet i plotë nga dita e emërimit të tij. 
5. Kryetari i bordit, 30 (tridhjetë) ditë përpara përfundimit të mandatit, për rastet e parashikuara në shkronjat “a” dhe “c”, të pikës 1, të këtij kreu, njofton, me shkrim, ministrin e Financave për përfundimin e mandatit të anëtarit/anëtarëve.
Procedura e zgjedhjes së anëtarëve të rinj realizohet sipas dispozitave dhe afateve të parashikuara në kreun II, të këtij vendimi.
IV. RREGULLAT E ORGANIZIMIT DHE FUNKSIONIMIT TË BORDIT
1. Bordi e zhvillon veprimtarinë në bazë të një programi vjetor pune, i cili i paraqitet për njohje ministrit të Financave, së bashku me raportin për veprimtarinë njëvjeçare, brenda 3-mujorit të parë të vitit pasardhës, i cili publikohet në faqen zyrtare të internetit të bordit.
2. Mbledhjet e bordit zhvillohen në vendin e përcaktuar në shkresën e thirrjes. Bordi, si rregull, zhvillon një mbledhje në muaj, por mund të mblidhet sa herë që ka çështje të rëndësishme, që duhet të shqyrtohen.
3. Thirrja e mbledhjes bëhet nga kryetari i bordit, i cili vendos datën, rendin e ditës dhe orën. Në mungesë të tij, me miratim dhe porosi të kryetarit, mbledhja thirret nga anëtari më i vjetër në detyrë dhe, në mungesë të tij, nga anëtari më i vjetër në moshë.
4. Kryetari është i detyruar të thërrasë mbledhjen e bordit, kur kjo kërkohet me shkrim nga, të paktën, 1/3 e anëtarëve, duke përcaktuar çështjet për të cilat thirret kjo mbledhje. Lajmërimet për thirrjen e mbledhjes, në këtë rast, bëhen brenda 10 (dhjetë) ditëve pune pas paraqitjes së kërkesës nga 1/3 e anëtarëve dhe, të paktën, brenda 5 (pesë) ditëve pune para datës së caktuar për mbledhje.
Lajmërimi për thirrjen e mbledhjes duhet të tregojë qartë dhe me hollësi çështjet, që do të diskutohen dhe dokumentacionin përkatës. Çdo ndryshim në datën dhe kohën e vendosur për mbledhjet i njoftohet çdo anëtari të bordit jo më vonë se 2 (dy) ditë pune përpara zhvillimit të mbledhjes.
5. Mbledhja e bordit është e vlefshme kur në të marrin pjesë jo më pak se gjysma e anëtarëve. Në rastin kur në hapjen e mbledhjes nuk janë të pranishëm shumica e anëtarëve, kryetari vendos thirrjen e saj në një ditë tjetër, të paktën, 24 (njëzet e katër) orë pas së parës.
6. Vendimet merren me shumicën e votave të anëtarëve të pranishëm. Në rast barazie votash, vota e kryetarit është vendimtare. Komisioni merr vendime vetëm për çështje të cilat janë përfshirë në rendin e ditës së mbledhjes.
7. Vendimet nënshkruhen nga të gjithë anëtarët. Ato duhet të jenë të argumentuara dhe, në çdo rast, vendimet kundër duhet të shpjegohen.
8. Në çdo mbledhje mbahet një procesverbal, me shkrim, i cili përmban një përmbledhje të të gjithë procesit, por pa u kufizuar në opinione të anëtarëve, të dhëna për datën dhe vendin e mbledhjes, anëtarët që morën pjesë, çështjet që u diskutuan, arsyetimin, vendimet që u morën, si dhe rezultatin e votimeve. Procesverbali mbahet nga struktura mbështetëse e bordit dhe duhet të paraqitet për nënshkrim te të gjithë anëtarët në përfundim të mbledhjes ose në fillim të mbledhjes pasardhëse.
9. Bordi mund të përcaktojë rregulla të hollësishme për procedurat specifike të punës për raste e çështje të caktuara.
10. Bordi i dërgon ministrit të Financave një herë në vit, brenda 3-mujorit të parë të vitit pasardhës, një raport me shkrim, ku jepen me hollësi problemet e profesionit të audituesit ligjor, zgjidhjet e dhëna dhe vendimet e marra.
11. Anëtarët e bordit, gjatë ushtrimit të detyrës, janë të detyruar të ruajnë konfidencialitetin e të dhënave dhe informacionin që sigurohet prej tyre dhe të mos i përdorin ato për interesa personale.
12. Kryetari dhe anëtarët e bordit shpërblehen në përputhje me përcaktimet e bëra në vendimin nr. 418, datë 27.6.2012, të Këshillit të Ministrave, “Për përcaktimin e masës së shpërblimit të anëtarëve të këshillave, bordeve ose komisioneve të njësive të qeverisjes qendrore”, të ndryshuar.
13. Për aq sa nuk parashikohet në këtë vendim, procedura e zhvillimit të mbledhjeve të bordit rregullohet nga parashikimet e Kodit të Procedurave Administrative dhe ligjit nr. 8480, datë 27.5.1999, “Për funksionimin e organeve kolegjiale të administratës shtetërore dhe enteve publike”. 
V. DISPOZITA TË FUNDIT
1. Ngarkohet ministri i Financave, që, pas hyrjes në fuqi të këtij vendimi, të emërojë anëtarët e bordit, sipas propozimeve të bëra nga autoritetet e parashikuara në këtë vendim.
2. Bordi thërret mbledhjen e parë, brenda 1 (një) muaji nga konstituimi i tij.
3. Vendimi nr. 874, datë 12.8.2009, i Këshillit të Ministrave, “Për organizimin dhe funksionimin e Bordit të Mbikëqyrjes Publike të Ekspertëve Kontabël, të Regjistruar”, i ndryshuar, shfuqizohet.
4. Ngarkohen Ministria e Financave dhe Bordi i Mbikëqyrjes Publike për zbatimin e këtij vendimi.
Ky vendim hyn në fuqi pas botimit në Fletoren Zyrtare.
ZËVENDËSKRYEMINISTRI
Niko Peleshi

